El Festival del Còmic Splash presenta el seu cartell dissenyat per la il·lustradora Nadia Hafid
06 de juny 2024

![](/media/0yxb2ibz/img_1308_c.jpg?width=850&height=566.6666666666666)

El Festival del Còmic de la Comunitat Valenciana Splash ha presentat este matí el cartell de l'onzena edició de l'esdeveniment, que ha sigut dissenyat per l'artista Nadia Hafid. Este festival de novel·la gràfica celebrarà l’onzena edició al servici del còmic valencià i nacional el 22, 23 i 24 de novembre en el Casal Jove del Port de Sagunt.

Respecte al perfil professional de l'autora del cartell, cal subratllar que Nadia Hafid va estudiar Belles Arts en la Universitat de Barcelona i Arts Aplicades al Mur a l'Escola Superior de Disseny i Art de la Llotja. Esta artista gràfica es distingix per l'ús de traços i colors minimalistes que creen un efecte potent. En el 2020 va tindre lloc el llançament del seu primer còmic a través del segell de novel·la gràfica Sapristi: _El Buen Padre_. I, dos anys després, Nadia Hafid va publicar _Chacales_ davall el mateix segell.

L'acte en el qual s'ha fet públic l'obra pictòrica d'esta il·lustradora de Terrasa ha tingut lloc en el saló de plens de l'Ajuntament de Sagunt amb la participació de l'alcalde de Sagunt, Darío Moreno; el regidor de Joventut i Infància, Roberto Rovira; la il·lustradora Nadia Hafid; i el director de continguts de l’Splash, Fran García.

L'alcalde de Sagunt ha donat l'enhorabona a Nadia Hafid pel seu treball i ha explicat que un dels senyals d'identitat de l’Splash és la contractació d'il·lustradores jóvens per al disseny del cartell: **«El sector de la il·lustració encara és un món molt masculinitzat i, partint de la perspectiva de gènere que caracteritza l'Ajuntament de Sagunt, volem ajudar a trencar el sostre de cristall que dificulta les dones l'accés al sector de la il·lustració».** Respecte a la temàtica del cartell, Darío Moreno ha defensat que l'art **«ha de ser incòmode, ha de portar a la reflexió i a la millora social».**

El regidor de Joventut i Infància també ha remarcat que seguixen amb la **«tradició»** que siga una dona il·lustradora la que dissenye el cartell del festival. Respecte a esta onzena edició, Roberto Rovira ha manifestat: **«És un festival completament consolidat que reunix al millor del còmic a escala nacional i estem segurs que serà un èxit perquè compta amb el suport de les editorials i dels mateixos autors».**

Nadia Hafid ha mostrat el seu agraïment al director de continguts de l’Splash per proposar-li la temàtica de la migració per al disseny del cartell: **«És important i necessari reivindicar les històries de les persones migrants i utilitzar la cultura, en este cas el còmic, amb este motiu. Hem de lluitar per a garantir els drets de totes les persones que migren i perquè no hi haja migrants de primera classe i migrants de segona classe».**

Fran García ha declarat que estan molt contents amb el resultat del cartell, l'acte de presentació del qual sempre és el tir d'eixida del festival: **«El següent pas serà la decisió del jurat dels premis de l’Splash als millors còmics del 2023. I, a continuació, farem la convocatòria dels estands que participaran en esta edició».**

Les editorials valencianes, junt amb les nacionals més importants en el terreny del còmic, tornaran a estar presents en esta onzena edició de l’Splash. I, com és habitual, també assistiran autors i autores valencianes, així com una àmplia nòmina de destacats autors nacionals. Cal esmentar que el Festival del Còmic Splash està impulsat per la regidoria de Joventut i Infància de l'Ajuntament de Sagunt amb el suport de la Generalitat Valenciana.

![](/media/vcbfeysw/cartel_c.jpg?width=575.2815315315315&height=850)

*   [](http://www.facebook.com/sharer.php?u=https://aytosagunto.es/va/actualitat/el-festival-del-còmic-splash-presenta-el-seu-cartell-dissenyat-per-la-il-lustradora-nadia-hafid/ "Facebook")
*   [](http://twitter.com/share?url=https://aytosagunto.es/va/actualitat/el-festival-del-còmic-splash-presenta-el-seu-cartell-dissenyat-per-la-il-lustradora-nadia-hafid/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-del-còmic-splash-presenta-el-seu-cartell-dissenyat-per-la-il-lustradora-nadia-hafid/ "Linked In")
*   [](mailto:?body=https://aytosagunto.es/va/actualitat/el-festival-del-còmic-splash-presenta-el-seu-cartell-dissenyat-per-la-il-lustradora-nadia-hafid/)